《过建成侯庙》
宋代·黄庶

鸣鸱古木末，饥鸟啄腐柯。
下有黄侯宫，清风在藤萝。
公昔为刺史，俗若闺门和。
德铭颍人心，千载不可磨。
至今奉如生，慢侮莫敢过。
破祠望道路，丹檐独峨峨。
春秋赛豚肩，里巫日婆娑。
牛童不知此，来往夕阳歌。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。